এবার নিখোঁজ BLO! কোথায়? কেন?

ওয়েব ডেস্ক : শুনানির আগে আচমকা উধাও বুথ লেবেল অফিসার বা বিএলও (BLO)। চাঞ্চল্যকর এই ঘটনাটি ঘটেছে কাটোয়ায় (Katwa)। ইতিমধ্যে পরিবারের তরফে পুলিশের কাছে অভিযোগ দায়ের করা হয়েছে বলে খবর। জানা গিয়েছে, রহস্যজনকভাবে ভাবে তিনি তিন দিন ধরে নিখোঁজ রয়েছেন।

জানা গিয়েছে, ওই বিএলও-র (BLO) নাম অমিত কুমার মণ্ডল। তিনি কাটোয়া-১ ব্লকের খাজুরডিহি বিকিহাট এলাকার বাসিন্দা। তিনি ছিলেন কেতুগ্রামের উদ্ধারণপুর প্রাথমিক স্কুলের শিক্ষক। তাঁকে বিএলও হিসেবে দায়িত্ব দেওয়া হয়েছিল। কাটোয়ার ২৩ নম্বর বুথের দায়িত্ব দেয়া হয়েছিল তাঁকে।

আরও খবর : প্রয়াত রাজ্যের প্রাক্তন মন্ত্রী উপেন্দ্র কিস্কু

দাদার নিখোঁজ নিয়ে ভাই অভিজিৎ মন্ডল বলেছেন, মঙ্গলবার বাড়িতে বাজার করে দিয়ে গিয়েছিল দাদা। কিন্তু এর পর মিটিং আছে বলে বেরিয়ে গিয়েছিল। কিন্তু তার পর থেকে আর বাড়িতে ফেরেননি তিনি। তার পরেই পুলিশের দ্বারস্থ হই আমরা। তিনি আরও জানিয়েছেন, দাদা এসআইআর (SIR) নিয়ে খুব চাপে ছিল।

সূত্রের খবর, বিএলও অমিত কুমার মন্ডলের ব্লকে ৩০ জনকে শুনানির জন্য নোটিস পাঠানো হয়েছিল কমিশনের তরফে। আগামী শনিবার থেকে এই শুনানি শুরু হওয়ার কথা। সেই শুনানি চলাকালীন বিএলও-দেরকেও সেখানে উপস্থিত থাকার কথা। কিন্তু তার আগেই নিখোঁজ হয়ে গেলেন ওই বিএলও। ঘটনায় ব্যাপক চাঞ্চল্য ছড়িয়েছে এলাকায়।